ትራምፕ ኣሜሪካውያን ወተሃደራት ካብ ሶሪያ ንምስሓብ ዝወሰዶ ስጉምቲ ቅኑዕ ምዃኑ ብምግላጽ፡ ዝተረፉ ተዋጋእቲ ዳዕሽ እንተሃልዮም፡ `ኣብ ቀረባ ቦታ ካብ ዘሎ` ዘይተሰመየ መዓስከር መጥቃዕቲ ክፍነወሎም ይኽእል`ዩ ኢሉ። ቱርኪ ንዋይ ፒ ጂ እንተድኣ ኣጥቂዓ፡ ቁጠባኣ ብኸመይ ክህሰይ ከምዝኽእል ግን ኣይገለጸን። ትራምፕ `20 ማይልስ ዝስፍሃቱ ውሑስ ቦታ` ክምስረት ምዃኑ`ውን ኣተምቢሁ። ልእኽቲ ቢቢሲ ባብራ ፕለት ኣሸር እዚ ኣዘራርባ`ዚ ሚስተር ፖምፐዮ ምስ ዞባውያን መራሕቲ ዝዘራረበሉ ዘሎ ዓይነት መፍትሒ ይመስል ኢላ። ሩስያ፣ ኢራንን ሶሪያን እተን ዝዓበያ ተጠቀምቲ ህላወ ወተሃደራት ኣሜሪካ ኣብ ሶሪያ ኮይነን ጸኒሐን`የን፡ ሕጂ ግን ነቶም ወተሃደራት ናብ ዓዶም ምምላስ እዋን ኣኺሉ`ዩ ኢሉ ትራምፕ። ወተሃደራት ኣሜሪካ ካብ`ቲ ተዋፊሮምሉ ዝጸንሑ ኣብ ትሕቲ ቁጽጽር`ቲ ብዋይ ፒ ጂ ዝምራሕ ደሞክራስያውያን ሓይልታት ሶሪያ (ኤስ ዲ ኤፍ) ዝርከብ 30 ሚእታዊት መሬት ሶሪያ ብቕልጡፍ ስሒቦም ክወጹ ኣብ ዝሓለ ወርሒ ምስ ኣዘዘ ንመሻርኽቲ ኣሜሪካ ኣሰንቢዱ`ዩ፡ ኣብ ኣሜሪካ ድማ ሓያል ተቓውሞ ገጢምዎ። ማይክ ፖምፐዮ`ኸ እንታይ በለ?
